Allerhande uitdrukkings oor lagUitdrukking: Van lekker lag kom lekker huil. Betekenis: (as waarskuwing by baldadige pret) Oordrewe pret lei tot onplesierigheid: My ouma het altyd gesê: “Na lekker lag kom lekker huil” (A. v. Straten: Gaatjie in die middel van die see, 1966, 131). Uitdrukking: Lag of jy betaal word Betekenis: Baie hartlik lag Uitdrukking: Lag soos ‘n boer met tandpyn Betekenis: Suus/Gedwonge lag Waar kom dit vandaan? Boere het lank gelede nie die geleentheid gehad om die tandarts gereeld te besoek nie (as daar ooit ‘n tandarts was) omdat hulle selde na die naaste dorp gegaan het. Hulle moes dus maar die tandpyn verdra het, wat dit moeilik gemaak het om vrolik te lag. Uitdrukking: Jou ‘n boggel (met ‘n skuifraam) lag Betekenis: Besonder lekker lag Uitdrukking: Wie (die) laaste lag, lag die lekkerste Betekenis: Dié wat laaste aan die beurt kom, het dikwels ‘n voordeel Waar kom dit vandaan? Dié wat voor die tyd lag, lag ontydig en sonder gronde; die wat laaste lag, is verheug oor die goeie uitkoms van hulle saak.